b'\n_START_ARTICLE_\nRie\xc5\xbeup\xc4\x97s ola\n_START_PARAGRAPH_\nRie\xc5\xbeup\xc4\x97s ola \xe2\x80\x93 turizmo objektas Latvijoje Kuldygos rajone, Ventos de\xc5\xa1iniojo intako Rie\xc5\xbeup\xc4\x97s kairiajame krante, 3 km \xc4\xaf \xc5\xa1iaur\xc4\x97s rytus nuo Kuldygos (keliu apie 8 km).\n_START_SECTION_\nIstorija\n_START_PARAGRAPH_\nOla i\xc5\xa1kasta rankomis, atradus \xc4\x8dia devono kvarcinio smiltainio telkin\xc4\xaf. 1880 m. \xe2\x80\x9eLejaszveji\xe2\x80\x9c \xc5\xabkio savininkas Kimenis Kri\xc5\xa1as savo \xc5\xbeem\xc4\x97je rado balto smiltainio su gele\xc5\xbeies oksid\xc5\xb3 priemai\xc5\xa1omis s\xc4\x85na\xc5\xa1as. Tuo susidom\xc4\x97jo Rendos dvarininkas Rekis, kuris smiltain\xc4\xaf prad\xc4\x97jo pirkti savo stiklo fabrik\xc4\x97liui. Smiltainis laivu buvo ve\xc5\xbeamas \xc4\xaf Ventspil\xc4\xaf, toliau gele\xc5\xbeinkeliu \xc4\xaf Ilgiuciem\xc4\x85 prie Rygos. Po Pirmojo pasaulinio karo smiltainis prad\xc4\x97tas tiekti Ozolniek\xc5\xb3 ir kitiems Latvijos bei u\xc5\xbesienio \xc5\xa1ali\xc5\xb3 stiklo fabrikams. I\xc5\xa1 Rie\xc5\xbeup\xc4\x97s smiltainio pagamintas stiklas yra melsvo atspalvio._NEWLINE_Iki 1939 m. olos labirintas pasiek\xc4\x97 apie 2,5 km ilgio, ta\xc4\x8diau Latvij\xc4\x85 okupavus TSRS ir nacionalizavus stiklo fabrikus, kasyklos eksploatavimas buvo nutrauktas. Apie 1958 m. \xc4\xaf\xc4\x97jimas \xc4\xaf ol\xc4\x85 buvo u\xc5\xbekaltas. Dalis labirinto u\xc5\xbegriuvo, ir 1988 m. v\xc4\x97l atidarius ol\xc4\x85 buvo i\xc5\xa1matuota tik 150 m praeinam\xc5\xb3 koridori\xc5\xb3. Latvijai v\xc4\x97l tapus nepriklausomai ir atsta\xc4\x8dius teis\xc4\x99 \xc4\xaf buvusi\xc4\x85 nuosavyb\xc4\x99, \xc5\xa0tofregen\xc5\xb3 \xc5\xa1eima suman\xc4\x97 olas panaudoti turizmo poreikiams. Nuo 1999 m. olose gali lankytis ekskursijos._NEWLINE_Baiminantis gri\xc5\xab\xc4\x8di\xc5\xb3 gilesniuose koridoriuose, tik 450 m yra pritaikyta ekskursijoms. Giliausia vieta 10 m gylyje. Oloje vasar\xc4\x85 ir \xc5\xbeiem\xc4\x85 b\xc5\xabna 8 laipsni\xc5\xb3 temperat\xc5\xabra. Daugelis olos sali\xc5\xb3 (pvz., Nuod\xc4\x97mi\xc5\xb3, Vilties, Lovos, Rag\xc5\xb3 ir kt.) i\xc5\xa1moning\xc5\xb3 gid\xc5\xb3 susiejamos su \xc4\xafvairiais prietarais ir padavimais. Lankymas nutraukiamas tik \xc5\xbeiem\xc4\x85, kai olose apsigyvena \xc5\xa1ik\xc5\xa1nosparniai.'